Folketing
2009-04-02

Af udgifter, der vil kunne afholdes af rådighedsbevillingen, kan nævnes udgifter til kurser, forplejning og transport i forbindelse med møder, annoncering, lokaleudgifter, kontorhold og vagttelefoner. Det overvejes for tiden, om der også bør være mulighed for, at den enkelte offerrådgiver i et vist omfang kan få dækket omkostninger i forbindelse med rådgivningsarbejdet, herunder transportudgifter. Beslutningsforslaget nævner også en ordning med - i gåseøjne - bodspenge på f.eks. 500 kr., som gerningsmanden skal betale til en erstatningsfond eller til offeret. En eventuel indførelse af en sådan ordning vil rejse en række spørgsmål, som selvfølgelig skal overvejes grundigt. Det gælder både det principielle spørgsmål om at indføre en sådan generel tillægsstraf i forhold til den allerede dømte straf, spørgsmålet om den nærmere udformning af en sådan ordning og spørgsmålet om de administrative og ressourcemæssige konsekvenser ved i givet fald i en række sager at skulle tvangsinddrive et beløb på 500 kr. Man skal også være opmærksom på, at den forurettede efter de gældende regler får erstatning efter de almindelige erstatningsregler, hvis der ved forbrydelsen er sket person- eller tingskade.